Geir Davidsen

Geir Davidsen (født 27. september 1971) er en norsk musiker og akademiker. Han er ansatt som førsteamanuensis i euphonium ved UiT – Norges arktiske universitet, Musikkonservatoriet. Davidsen er født og oppvokst i Namsos hvor han gikk musikklinjen på Nauma videregående skole. Han tok sin utdannelse ved Nordnorsk musikkonservatorium i Tromsø og senere kandidatstudium og utøvende hovedfag ved Norges musikkhøgskole. Davidsen fikk i 2009 sin doktorgrad i kunstnerisk utviklingsarbeid i Tromsø gjennom det nasjonale Programmet for kunstnerisk utviklingsarbeid, og er en av svært få messingblåsere med denne utdanningen. 
Etter endt utdanning har Davidsen jobbet som utøvende musiker i Forsvarets Stabsmusikkorps i 1994–1995 og vært vikar i Marinemusikken i Horten, forsvarets distriktsmusikkorps i Halden og forsvarets musikkorps Nord-Norge. Han jobbet som messingpedagog og dirigent ved Asker Kulturskole, før han startet som euphonium- og tubalærer ved Musikkonservatoriet ved UiT – Norges arktiske universitet. Han er en svært aktiv utøver i tillegg til at han har dirigert ensembler som Tromsø Brass, Tromsø Byorkester, Helgeland Blåseensemble og en rekke prosjektorkestre. Davidsen er også en velrennomert arrangør og komponist, blant annet for messingensembler, orkester og brassband. 
Som euphonist er han svært ettertraktet blant samtidskomponister og en lang rekke komposisjoner er skrevet til ham av komponister som Karsten Brustad, Jon Øivind Næss, Kari Beate Tandberg, Krister Hansén, Lasse Thoresen, Kristine Hansen og Lars Skoglund. Han har vært medlem av, og solist med, samtidsmusikkensemblet Ensemble Ernst, vært solist med Tromsø symfoniorkester ledet av Ole Kristian Ruud, spilt en lang rekke solokonserter med elektronikk og euphonium, og han spiller i tillegg serpent i tidligmusikkensemblet Contrafactae. 
I årene 2009–2012 var han instituttleder for Musikkonservatoriet ved UiT – Norges arktiske universitet, og senere prodekan for forsknings- og utviklingsarbeid ved samme institusjon (2012–2018). Han har vært programsensor ved Griegakademiet ved Universitetet i Bergen, sittet i styret for det nasjonale Program for kunstnerisk utviklingsarbeid (PKU), han er prosjektleder for det PKU-støttede prosjektet Art VAPO – True North og leder for Musikkonservatoriets kunstneriske forskningsgruppe Arctic Sustain. 


== Produksjon ==


=== Publikasjoner ===
Lund, Niels Windfeld; Davidsen, Geir; Aareskjold, Jon Marius. Teknologi i støpeskjeen. Podium. FOU-magasin fra Universitetet i Tromsø, Det kunstfaglige fakultet 2013.
Davidsen, Geir. Kunstnerisk forskning ... Nå igjen?. Podium. FOU-magasin fra Universitetet i Tromsø, Det kunstfaglige fakultet 2015. ISSN 1890-5005.
Blix, Hilde; Davidsen, Geir. Divergent Voices - Different Dialogues in the Artistic Research Project Wikiphonium. Journal for Artistic Research (JAR) 2015; Volum 8.
Davidsen, Geir. Servicepack 2.0. Podium. FOU-magasin fra Universitetet i Tromsø, Det kunstfaglige fakultet 2012. ISSN 1890-5005.


=== Urframføringer ===
TIR ALU av Ragnar Rasmussen. Nordlysfestivalen 2017, Tromsø domkirke.
Et fokus på Snefjord av Kristine Hansen. Urframført på Festspillene i Nord-Norge 2015.
Siluett for solo eufonium av Kari Beate Tandberg. 2013.
Transneptunian Spatial av Krister Hansén, med Tromsø byorkester 2010.
Owl Parrot’s Yowl for eufonium og sinfonietta av Jon Øivind Ness. Nordlysfestivalen 2009, Kulturhuset i Tromsø
Pant kr 1,- for eufounium, kvarttonemarimba og sinfonietta av Lars A. Skoglund. Nordlysfestivalen 2009, Kulturhuset i Tromsø
Gávnnadeapmi - for joiker, eufonist og harmonist av Bjarne Isaksen. Nordlysfestivalen 2009, Kulturhuset i Tromsø


== Referanser ==


== Eksterne lenker ==
Personkort UiT – Norges arktiske universitet
Art VAPO – True North